Folketing
2001-05-31

Jamen det er ikke på tale, at der skal sendes militær derned. Det er da ikke det, der er på dagsordenen. Det er verifikationsmennesker, det er observatører. Det er ikke soldater. Det er ikke den militære dimension, der skal aktiveres her. Det ligger da tindrende klart i det, som Arafat har sagt, det, som der kan blive enighed om. Hvis der skal være en militær indsats, er det FN, der skal ind, og det vil også være langt klogere, men det er jo langtfra det, der tales om i øjeblikket. Lad os dog starte et sted, og lad os starte med nogle observatører, som ikke har nogen militær kapacitet. Det kan vi snildt være med i. Det giver ingen problemer overhovedet.